b'\n_START_ARTICLE_\nSlittungene\n_START_PARAGRAPH_\nSlittungene var en norsk oppr\xc3\xb8rsflokk, stiftet 1217 i Marker av presten Benedikt, kalt Bene skinnkniv (d. 1222), som utga seg for \xc3\xa5 v\xc3\xa6re s\xc3\xb8nn av Magnus Erlingsson. Mennene som fulgte Bene, var fattigfolk med d\xc3\xa5rlige kl\xc3\xa6r. Dette var if\xc3\xb8lge Sturla Tordsson, forfatteren av H\xc3\xa5kon H\xc3\xa5konssons saga, grunnen til at flokken ble kalt slittunger._NEWLINE_Slittungene ble sl\xc3\xa5tt p\xc3\xa5 Gunnarsb\xc3\xb8 ved T\xc3\xb8nsberg v\xc3\xa5ren 1218 av baglerne, ledet av lendmannen Arnbj\xc3\xb8rn Jonsson, men lederen Bene kom seg unna. Like etter kom slittungene til Oslo, og ranet byen og gjorde h\xc3\xa6rverk. Siden dro de til Halland i Danmark (n\xc3\xa5 en del av Sverige) og herjet der. I 1219 ble slittungene sl\xc3\xa5tt av baglerne og birkebeinerne i fellesskap. Bene ble drept av birkebeinerne ved \xc3\x98yeren i 1222._NEWLINE_Navnet slittunger kan muligens stamme fra g\xc3\xa5rdsnavnet Slitu i Eidsberg.'